Det var noget af et husspektakel, som politiet torsdag aften blev sendt ud til i Hørdum, oplyser politikommissær ved Lokalpolitiet i Thisted Henrik Jensen. - Da vi ankom til adressen, konstaterede vi hurtigt, at der havde foregået noget voldeligt. En 34-årig mand var snittet med en kniv på benene, så han skulle sendes på skadestuen, fortæller han. Ifølge politikommissæren var det den 34-åriges kæreste, en 31-årige kvinde, der havde snittet ham med kniven. - Det var overfladiske sår, som manden havde fået, og det var parret selv, der havde kontaktet alarmcentralen, hvorefter manden blev kørt med ambulance til Regionshospitalet Gødstrup, siger Henrik Jensen. Politiet undersøgte kvinden og tog hende med til detentionen i Holstebro, hvor hun overnattede. Fredag morgen besluttede anklagemyndigheden, at kvinden ikke skulle fremstilles i grundlovsforhør, og hun bliver nu løsladt senere fredag.

Opsummering:
En 34-årig mand måtte på skadestuen efter et opgør med sin kæreste.